Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: Az országgyűlési biztos jelentésében kifejtette, hogy a Magyar Köztársaság Alkotmányáról szóló 1949. évi XX. törvényben foglalt választójog a legfontosabb politikai alapjog,
Paragraph Index: 457

Az országgyűlési biztos jelentésében kifejtette, hogy a Magyar Köztársaság Alkotmányáról szóló 1949. évi XX. törvényben foglalt választójog a legfontosabb politikai alapjog, amely az Alkotmányban foglalt kivétellel minden nagykorú magyar állampolgárt megillet. A választásokban való részvétel lehetőségét a választási szervek a névjegyzékbe történő felvétellel biztosítják a választópolgárok részére, míg a választójog gyakorlásából kizárt polgárokat külön nyilvántartásba (a választójoggal nem rendelkező nagykorú polgárok nyilvántartásába) kell felvenni. E két nyilvántartás szoros kapcsolatban áll a személyiadat- és lakcímnyilvántartással, ami az adatbázisok közötti rendszeres adatáramláson keresztül valósul meg. Ilyen méretű adatbázisok kezelése során óhatatlanul előfordulhatnak hibák, amelyek számát azonban a lehető leggondosabb eljárási rend megvalósításával minimálisra kell szorítani. A konkrét ügyben is megállapítható, hogy a gyámhivatal és a Központi Nyilvántartó és Választási Hivatal olyan hibájából következett be a jogsérelem, amely megfelelő ügyviteli rend kialakítása esetén elkerülhető lett volna. A vizsgálat során a Központi Nyilvántartó és Választási Hivatal vezetőjétől kapott tájékoztatás szerint a jövőben hiányos adatszolgáltatás esetén csak hiánypótlást követően kerülhet a cselekvőképességet kizáró vagy korlátozó gondnokság hatálya alatt álló polgár a választójoggal nem rendelkező nagykorú polgárok nyilvántartásába. Mindebből következően az országgyűlési biztos megállapította: az a tény, hogy téves adatfeldolgozás következtében a panaszos nem gyakorolhatta választójogát alkotmányos visszásságot okozott. Tekintettel azonban arra, hogy — a Központi Nyilvántartó és Választási Hivatal vezetőjének jelzése szerint — a helyzet orvoslására több olyan intézkedés történt, mely alkalmas lehet a hasonló visszásságok megelőzésére, ajánlást az ügyben az országgyűlési biztos nem tett. 3.9. A lelkiismereti és vallásszabadsághoz, valamint a véleménynyilvánítás szabadságához való jog Alkotmány 60. § (1) A Magyar Köztársaságban mindenkinek joga van a gondolat, a lelkiismeret és a vallás szabadságára.

Source: https://magyarkozlony.hu/hivatalos-lapok/fb099cd5628f0cf870629d5eef62e02db171d188/dokumentumok/01043d1a7629ce56f337a052076a09c0ca102301/letoltes